text: Kviku gestirnir straffaðu TB móti dystarenda
  Vandamikli áloypairin, Arnbjørn Hansen var, allan dystin, sera vandamikil, og tá hann einu ferðina slapp fram við stinnu verjuni hjá TB, spurdist størur møguleiki burturúr. Hart trýstur av liðskipara okkara, Óla Johannesen, fekk Arnbjørn tó ikki nóg nógva ferð á skot sítt, og so gjørdist bjargingin væl lættari hjá Ivani Stojkovic. TB var nú blivið ávarað, og restina av dystinum lá Arnbjørn og lúrdi millum bakkarnar og miðverjarnar. Pætur Dam Jacobsen spældi eisini ein frálíkan dyst, til hann í seinna hálvleiki bleiv skiftur út fyri Arnar Dam. Arnar tók tó væl yvir, og bara økti um trýstið. Mest eyðsýndi leikarin hjá gestunum í dag var tó Leif Niclasen á høgra vongi. Hann endaði dystin við trimum málum, og í honum eiga sundalagsmenn ein vandamiklan og sera dugnaligan vong. Eftir fyrsta málið, bleiv plássið stórt úti í høgra borði, tá TB flutti fleiri fólk fram á vøllin, og tað plássið gagnýtti Leif til fulnar, og skoraði tvey mál afturat. Eitt sera flott avrik av Leif, og kanska ikki heilt tað, sum TB hevði uppiborið. Tó var sigurin uppiborin, men fortreytirnar blivu broyttar nógv, tá fyrst hol var komið á.
text: #000004
text: Í fyrsta hálvleiki gekk betur hjá TB at koma fram við bakkunum, her royna Gilli Sørensen og Bojan Timic seg í høgraborði (Mynd: Astrid Vestergaard)
text: #000005
text: Undirritaði hugsar aftur á Champions League finaluna, sum Liverpool spældi móti AC Milan í 2005. Tá valdi spanski venjarin hjá Liverpool, Rafael Benitez, at skifta Dietmar Hamann inn, so at hann kundi verja defensiva miðvøllin betur, so brasiliumaðurin, Kaka ikki slapp at gera størri skaða, enn henn longu hevði gjørt. Italiumenn førdu heili 3-0, tá liðini fóru til hálvleik, og eftir at sterki týskurin kom á vøllin, krúllaði hann Kaka saman, og legði hann í lumman. Kaka bleiv nærum ósjónligur restina av dystinum, og Liverpool framdi størsta bragd, sum framt er í europeiskum fótbólti nakrantíð, og vann at enda við brotspørkum.
  Eitt framúr taktisk broyting, sum fullkomuliga broytti dystin.
  At samanbera fótbólt á so ymiskum støði er ofta betur ógjørt, men uppgávan hjá Paula G. Hansen leiddi tankarnar hjá undirritaða, aftur til týska verjukenda miðvallaran hjá Liverpool.
  Eins og Hamann gjørdi tað so fyrimyndarliga, so fekk skálamaðurin, Pauli G. Hansen fullkomuliga forðað fyri okkara vandamesta álopsleikara, Bojan Timic, og so bleiv uppgávan tað torførari hjá heimaliðnum.
  Skálamaðurin byrjaði tó dystin á bonkinum, men longu eftir trimum minuttum, sendi venjarin, Heðin Askham hann á vøllin, fyri skadda Sorin Anghel, sum bleiv sligin í óvit av liðfelaga sínum, René Tórgarð. Pauli takkaði fyri álitið, og við einum fantastiskum avriki, varð hann ein av høvuðsorsøkunum til, at EB/Streymur í dag eru ovastir í Effodeildini.
text: #000006
text: Høvdu trupult við at finna pláss
  Ein av okkara størstu hóttanum í ár, er serbin, Bojan Timic. Hann fekk tó sera lítið pláss í dag, og tá hinir í álopspartinum, ikki heilt rukku somu hæddum, sum undanfarnu dystirnir á heimavølli, so bleiv uppgávan sera trupul hjá heimaliðnum. Tó spurdist nakrir møguleikar burturúr, og beint undan steðginum var um reppið, at Rógvi Joensen slapp fram at einum hørðum innleggi úr høgru. Við aftaru stong, undir hørðum trýsti, fekk ein verjuleikari tó bjargað í síðstu løtu, áðrenn evnaríki TB leikarin fekk prika tonna á, og lagt TB á odda. Hesa síðstu løtuna í fyrra hálvleiki kundi TB eisini lagt seg á odda við einum vandamiklum frísparki frá áður umrødda Bojan, men skotið brast á stongina. Onkur onnur roynd bleiv eisini bjargað meistarliga av René Tórgarð, men inn fór bólturin ikki, og so var púra javnt, tá liðini fóru til steðgin.
text: #000007
text: Sum seinni hálvleikur leið, fingu gestirnir alt meira pláss, og fingu greiðari leikliga yvirvág. TB bleiv trýst longur aftur á vøllin, men nakran málmøguleika bleiv tað tó ikki til. Men 20 minuttir fyri dystarlok, broyttust fortreytirnar brádliga.
  Eftir uppspæl úr vinstru, kemur eitt innlegg høgt innfyri til aftastu stong. Júst sum Gunnleif Olsen hjá TB skuldi skalla burtur, fær Arnbjørn Hansen snitta hann upp um Gunnleif, og bólturin fall so niður, sum á einum silvurfati, til Leif Niclasen, sum tamdi kvikliga, og hamraði so bóltin upp undir nettakið. Gleðin var, sum vera man, sera stór á gestunum, og teirra nógvu fjepparum, sum valdu at koma suður at fylgja sundalagsmonnum, hendan góðveðursdag.
  TB mátti nú satsa, og eftir einari løtu, bleiv eini miðverjin, Dmitrije Jankovic settur fram í álopið, har hann skuldi royna at vinna TB størri mun, og møguliga onkran møguleika eisini. Við at satsa soleiðis, so er tað ikki altíð, at tað eydnast at fáa úrtøku. Og í dag skuldi so verða dagurin, har onki spurdist burturúr. Hinvegin fingu vandamiklu álopsleikararnir hjá gestunum meira pláss, og tá er altíð vandi á ferð. Serliga var tað úr høgru síðu, at størsta hóttanin kom, og ikki var tað løgið heldur, tí tað var júst tann síðan, sum Dmitrije hevði vart so fyrimyndarliga fyri. Leif Niclasen, sum longu hevði lagt gestirnir á odda, ynskti inniliga at avgera dystin, og tað slapp hann eisini. 11 minuttir eftir leiðslumálið, kom hann at standa leysur mitt fyri, eftir eitt av mongu skjótu álopunum hjá teimum, og frá stuttari fjarstøðu var hann ísakaldur, og sløkti vónina hjá TB.
  Heimaliðið gavst tó ikki, uttan eina síðstu roynd, og var størri hepni við Bojan og TB, so kundu teir hava minkað um munin, tá serbin enduliga slapp fram við Marna Djurhuus. Harða skot hansara smeyg sær tó uttanvert handaru stong, og fleiri møguleikar fullu ikki í lut til heimaliðið hendan dagin. Í hinum endanum var Leif hinvegin ikki liðugur, og hann slapp at staðfesta trygga sigurin, við sínum triðja máli. sendingin inn um verjuna frá Hans Paula Samuelsen, var av bestu góðsku, og tætt undir málinum skoraði Leif lættliga til 3-0. Hattrikkið hjá Leif Niclasen er tað fyrsta av sínum slag á nýggja leikvøllinum við Stórá, og hetta er eisini fyrsti ósigurin hjá TB á heimavølli í ár.
text: #000008